**projektas**

**reg. Nr. T-48**

**2.17. darbotvarkės klausimas**

**Pasvalio rajono savivaldybės taryba**

**Sprendimas**

**Dėl** pRITARIMO DALYVAUTI PROJEKTE

2023 m. vasario d. Nr. T1-

Pasvalys

Vadovaudamasi Lietuvos Respublikos vietos savivaldos 16 straipsnio 4 dalimi ir 2021–2027 m. Interreg VI-A Latvijos ir Lietuvos bendradarbiavimo per sieną programos 1-uoju kvietimu teikti paraiškas, Pasvalio rajono savivaldybės taryba nusprendžia:

1. Pritarti, kad Pasvalio rajono savivaldybės administracija partnerio teisėmis dalyvautų 2021–2027 m. Interreg VI-A Latvijos ir Lietuvos bendradarbiavimo programos projekte „Pažink parką tamsoje“ (toliau – Projektas) kartu su Projekto teikėju (vadovaujančiu partneriu) Jekabpilio rajono savivaldybės administracija (Latvijos Respublika).
2. Prisidėti prie Projekto Pasvalio rajono savivaldybės biudžeto lėšomis: ne mažiau kaip 20 procentų tinkamų finansuoti Projekto išlaidų; padengti visas netinkamas, tačiau šiam Projektui įgyvendinti reikalingas išlaidas, bei tinkamų finansuoti išlaidų dalį, kurių nepadengia Projekto finansavimas.
3. Įgalioti Pasvalio rajono savivaldybės administracijos direktorių pasirašyti visus su Projekto paraiškos pateikimu, vertinimu ir Projekto įgyvendinimu susijusius dokumentus (sutartis ir kt.).

Sprendimas gali būti skundžiamas Pasvalio rajono savivaldybės tarybai (Vytauto Didžiojo a. 1, 39143 Pasvalys) Lietuvos Respublikos viešojo administravimo įstatymo nustatyta tvarka arba Lietuvos administracinių ginčų komisijos Panevėžio apygardos skyriui (Respublikos g. 62, 35158 Panevėžys) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų apygardos administraciniam teismui, skundą (prašymą, pareiškimą) paduodant Regionų apygardos administracinio teismo Kauno (A. Mickevičiaus g. 8A, 44312 Kaunas), Klaipėdos (Galinio Pylimo g. 9, 91230 Klaipėda), Panevėžio (Respublikos g. 62, 35158 Panevėžys) arba Šiaulių (Dvaro g. 80, 76298 Šiauliai) rūmuose, Lietuvos Respublikos administracinių bylų teisenos įstatymo nustatyta tvarka per vieną mėnesį nuo jo paskelbimo arba įteikimo suinteresuotai šaliai dienos.

Savivaldybės meras

Parengė

Strateginio planavimo ir investicijų skyriaus vyriausiasis specialistas

Gražvydas Balčiūnaitis

2023-02-13

Suderinta DVS Nr.

Pasvalio rajono savivaldybės tarybai

**AIŠKINAMASIS RAŠTAS**

**Dėl** pRITARIMO DALYVAUTI PROJEKTE

2023-02-13

Pasvalys

**1. Sprendimo projekto rengimo pagrindas.**

Pasvalio rajono savivaldybės administracija ketina dalyvauti partnerio teisėmis su Jekabpilio (Latvija) rajono savivaldybės administracija 2021–2027 m. Interreg VI-A Latvijos ir Lietuvos bendradarbiavimo programos projekte „Pažink parką tamsoje“.

Šio projekto teikėjas (vadovaujantis partneris) – Jekabpilio rajono savivaldybės administracija, partneris – Pasvalio rajono savivaldybės administracija. Ne vėliau kaip iki 2023 m. kovo 29 d. projekto teikėjas ketina pateikti projekto paraišką finansavimui gauti. Norint dalyvauti šiame Projekte, reikia Savivaldybės tarybos pritarimo.

**2. Sprendimo projekto tikslai ir uždaviniai.**

Projektu siekiama tobulinti jau esamus ir sukurti naujus turizmo ir laisvalaikio produktus dviejose Žiemgalos istorinio regiono savivaldybėse – Pasvalio ir Jekabpilio. Projekto metu bus aktualizuojamas Joniškėlio dvaro sodybos parkas ir Krustpilio pilies parkas. Įgyvendinant įvairias veiklas, Joniškėlio dvaro parke bus pastatytas pėsčiųjų tiltas per Mažupės upę, kuris sujungs dvi istorinio parko dalis – prancūziškąją ir angliškąją. Taip pat bus įrengtas pėsčiųjų takų apšvietimas, dekoratyvus dvaro rūmų pastato, parko erdvių, ypatingų medžių, parterio rožyno apšvietimas. Bus akcentuojamos edukacinės veiklos parke tamsiuoju paros metu, išplėsta jau esanti pasiūla ir sukurta naujų priemonių. Naudojant modernias informacines technologijas, bus sukurta virtualios realybės produktų (pavyzdžiui, VR akiniai), vaizdo ir garso instaliacijų, kurios padarys dvaro parką dar patrauklesniu turizmo objektu. Įgyvendinus projektą Joniškėlio dvaro parko erdvės bus pritaikytos lankymui ne tik šviesiu, bet ir tamsiu paros metu. Pastačius tiltą atsiras galimybė patogiai lankytis abiejose parko dalyse, esančiose skirtinguose Mažupės krantuose. Projektas leis užbaigti vieno didžiausių Lietuvoje Joniškėlio dvaro parko sutvarkymo ir įveiklinimo idėją bei paskatins turizmo plėtrą mūsų regione.

**3. Kokios siūlomos naujos teisinio reguliavimo nuostatos ir kokių rezultatų laukiama.**

Naujų teisinio reguliavimo nuostatų nesiūloma. Priėmus šį sprendimo projektą bus sudarytos sąlygos vykdyti projektą, kurio pagrindinis tikslas – skatinti turizmo plėtrą, išnaudojant istorinio ir gamtos paveldo vertybes giminingame Žiemgalos regione – Pasvalio ir Jekabpilio savivaldybėse.

**4. Skaičiavimai, išlaidų sąmatos, finansavimo šaltiniai**.

Preliminarus projekto įgyvendinimo laikotarpis 2024–2025 metai (24 mėn.). Projekto finansavimo intensyvumas: iki 80 proc. visų tinkamų finansuoti projekto išlaidų. Bendra projekto „Pažink parką tamsoje“ vertė 750 000,00 Eur, planuojama Pasvalio rajono savivaldybės administracijos dalies projekto vertė – iki 375 000,00 Eur. Projektui įgyvendinti bus panaudotos Europos regioninės plėtros fondo (300 000,00 Eur) ir Pasvalio rajono savivaldybės biudžeto lėšos (iki 75 000,00 Eur).

**5.** **Numatomo teisinio reguliavimo poveikio vertinimo rezultatai galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Priėmus sprendimo projektą, neigiamų pasekmių nenumatoma.

**6.** **Jeigu sprendimui įgyvendinti reikia įgyvendinamųjų teisės aktų, – kas ir kada juos turėtų priimti** – nereikia.

**7. Sprendimo projekto antikorupcinis vertinimas.**

Neatliekamas.

**8. Sprendimo projekto iniciatoriai.**

Sprendimo projekto iniciatoriai – Pasvalio rajono savivaldybės administracijos Strateginio planavimo ir investicijų skyrius.

Strateginio planavimo ir investicijų skyriaus

vyriausiasis specialistas Gražvydas Balčiūnaitis